**Molitveno-katehetski susret obitelji, Veliki četvrtak, 9. travnja 2020.**

**Sudionici susreta:** Svi članovi obitelji. Jedan roditelj predvodi molitveno-katehetski susret. Roditelj koji predvodi susret odredi članove obitelji koji će upaliti i ugasiti svijeću voditi molitvu, čitati tekstove, a sebi pridržava zadatak tumačenja nejasnoća, vođenja razmatranja teksta i upućivanja duhovnih poticaja koji iz teksta proizlaze.

**Mjesto održavanja molitveno-katehetskog susreta:** Dnevna soba ili druga prostorija u kojoj se obitelj okuplja na druženje i molitvu. Prostor je prilagođen katehetsko-molitvenom susretu. Na stolu su vidljivo izloženi simboli koji odgovaraju duhu i temi susreta: Biblija, križ, blagoslovljena voda, upaljena svijeća. Sudionici sjede tako da vide i čuju jedni druge.

**Vrijeme održavanja molitveno-katehetskog susreta**: Najprikladnije vrijeme su večernji sati Velikog četvrtka.

**Materijali potrebni za pripravu susreta:** Biblija, Novi zavjeti ili otisnuti tekstovi za sve članove obitelji koji znaju čitati, križ, blagoslovljena voda, svijeća.

**Molitva na početku susreta:**

Znak križa

**Psalam**

Što da uzvratim Gospodinu

za sve što mi je učinio?

Uzet ću čašu spasenja

i zazvati ime Gospodnje.

Dragocjena je u očima Gospodnjim

smrt pobožnika njegovih.

Gospodine, tvoj sam sluga,

sin službenice tvoje:

ti si razriješio okove moje.

Tebi ću prinijeti žrtve zahvalne,

zazvat ću ime Gospodnje.

Izvršit ću Gospodinu zavjete svoje

pred svim pukom njegovim.*( Ps 116,12-13.15-18)*

**Evanđelje:**

Roditelj koji vodi susret jasno i razgovijetno čita tekst, ostali članovi prate čitanje služeći se unaprijed pripravljenim otisnutim tekstovima.

*Bijaše pred blagdan Pashe. Isus je znao da je došao njegov čas da prijeđe s ovoga svijeta Ocu, budući da je ljubio svoje, one u svijetu, do kraja ih je ljubio. I za večerom je đavao već bio ubacio u srce Judi Šimuna Iškariotskoga da ga izda. A Isus je znao da mu je Otac sve predao u ruke i da je od Boga izišao te da k Bogu ide pa usta od večere, odloži haljine, uze ubrus i opasa se. Nalije zatim vodu u praonik i počne učenicima prati noge i otirati ih ubrusom kojim je bio opasan.*

*Dođe tako do Šimuna Petra. A on će mu: »Gospodine! Zar ti da meni pereš noge?« Odgovori mu Isus: »Što ja činim, ti sada ne znaš, ali shvatit ćeš poslije.« Reče mu Petar: »Nećeš mi prati nogu nikada!« Isus mu odvrati: »Ako te ne operem, nećeš imati dijela sa mnom.« Nato će mu Šimun Petar: »Gospodine, onda ne samo noge, nego i ruke i glavu!« Kaže mu Isus: »Tko je okupan, ne treba drugo da opere nego noge – i sav je čist! I vi ste čisti, ali ne svi!« Jer znao je tko će ga izdati. Stoga je i rekao: »Niste svi čisti.«*

*Kad im dakle opra noge, uze svoje haljine, opet sjede i reče im: »Razumijete li što sam vam učinio? Vi me zovete Učiteljem i Gospodinom. Pravo velite jer to i jesam! Ako dakle ja – Gospodin i Učitelj – vama oprah noge, treba da i vi jedni drugima perete noge. Primjer sam vam dao da i vi činite kao što ja vama učinih.«*

*(Iv 13 , 1-15)*

**Tumačenje i razmatranje teksta**:

Nakon čitanja dobro je dopustiti da biblijski tekst odjekne u tišini duhom okupljenih osoba.

Roditelj koji vodi susret postavlja ova ili slična pitanja sudionicima susreta. Smisao pitanja je razjasniti nejasnoće, produbiti poznavanje teksta te otkriti njegov dublji smisao za svakog pojedinog člana obitelji i za obitelj kao zajednicu te prepoznati poticaj za djelovanje u svakodnevnom životu. Nepoznati termini mogu se pokušati predvidjeti i objašnjenje prilagoditi dobi i razumijevanju sudionika slavlja.

* Je li vam tekst ovog biblijskog čitanja već poznat?
* Možete li se dosjetiti kada ste ga čuli?
* Jeste li uočili riječi čije značenje vam nije jasno? Koje su to riječi? (Pasha, praonik…)
* Znate li što predstavlja gesta pranja nogu?
* Sviđa li vam se ovo evanđeosko čitanje?
* Želi li netko podijeliti s ostalima koja rečenica je na njega ostavila osobit dojam?
* Koje osjećaje ovaj tekst u vama budi?

Velikim četvrtkom završava korizma i otvara se vrijeme koje Crkva drži vrhuncem liturgijske godine - Vazmeno trodnevlje. Veliki četvrtak naše misli usmjerava na tri važne stvarnosti: ustanovljenje euharistije, uspostavu sakramenta svetog reda i na novu zapovijed koju na Krist daje – zapovijed ljubavi. Ovo evanđeosko čitanje kaže kako nas je Isus ljubio do kraja. Postoji mnogo slika ljubavi. Poneka među tim slikama je nejasna ili nagrđena. Tekst koji smo pročitali daje govori o najvećoj ljubavi – agapeu, sebedarnoj, žrtvenoj ljubavi. Pogledajmo Isusa. Što on čini? Potpuno se predaje za druge. Znak poniznog služenja čovjeku je gesta pranja nogu učenicima. Isus nas ljubi ljubavlju koja za uzvrat ne traži ništa. Isusova ljubav je posve nesebična i zato je savršena i životvorna. Samo takva ljubav može učiniti da iz Smrti nikne Život. To je ljubav koju je lako prepoznati. Zapamtimo, ona se uvijek očituje poniznim, velikodušnim služenjem i bezuvjetnim praštanjem.

**Razmislimo:**

* Potiče li ovaj evanđeoski tekst u vama potrebu za promjenom nekih odnosa ili postupaka? Porazgovarajmo o njima.
* Koji su konkretni, ostvarivi primjeri kako možemo Isusovu zapovijed čuvati i vršiti u svojem svakodnevnom obiteljskom i društvenom životu?

**Provedimo evanđeoske riječi u djelo:**

Obiteljski život je složena stvarnost. Ponekad smo bezobzirni ili nepravedni jedni prema drugima. Možemo zamoliti oproštenje jedni od drugih za situacije u kojima je naša međusobna ljubav bila daleko od uzora koji nam pokazuje Isus svojim životom.

**Zadatak za dane koji slijede:**

Odlučiti se za jedno tjelesno djelo milosrđa koje će obitelj provesti u djelo tijekom susljednih dana.

**Molitveni zadatak:**

Moliti za svećenička zvanja, za svoga župnika i biskupa.

**Aktivnosti za najmlađe članove obitelji:**

* Na dostojanstven način uprizoriti scenu pranja nogu.
* Izraditi grozd i kruh od plastelina.
* Pogledati animirani film ["Posljednja večera"](https://www.youtube.com/watch?v=OljKfIej4u8)

**Završna molitva:**

Pjesma „Gdje je ljubav, prijateljstvo“

[Gdje je ljubav prijateljstvo](http://glazba.biskupija-varazdinska.hr/gdje-je-ljubav-prijateljstvo/sid/4017) – notni zapis